Polisieman beroof wyl hy in wrak vasgekeer lê | Maroela Media
Kapt. Deon Gerber in die hospitaal. Foto: Verskaf
'n Polisiebeampte van Port Elizabeth is Maandagoggend beroof terwyl hy in 'n ernstige toestand steeds in die wrak van sy voertuig vasgekeer was nadat hy in 'n trompop botsing teen 'n ander voertuig betrokke was.
Kapt. Deon Gerber, verbonde aan die Motherwell-polisiestasie, was omstreeks 05:45 op pad na die polisiestasie toe die ongeluk op die R335 naby die Motherwell-begraafplaas plaasgevind het. Volgens 'n polisieverklaring het 'n aankomende VW Amarok-voertuig 'n VW Golf verbygesteek en reg van voor teen Gerber se Ford Ranger-bakkie gebots.
Die 49-jarige bestuurder van die Amarok het ook teen die VW Golf gebots.
"Toe polisiebeamptes op die toneel opdaag, het hulle 'n asemtoets gedoen en gevind dat die bestuurder van die Amarok byna drie keer oor die wettige bloedalkoholperk was. Die bestuurder is nie in die botsing beseer nie, maar wel op die toneel vir dronk-, roekelose en nalatige bestuur in hegtenis geneem. Formele bloedtoetse is ook gedoen."
Luidens die verklaring het vier insittendes in die Golf geringe beserings opgedoen. Hulle is na die Motherwell-kliniek geneem.
Voordat polisiebeamptes egter by die toneel aangekom het, was 'n ernstig beseerde Gerber hulpeloos in die wrak van sy bakkie vasgekeer. In hierdie tyd is Gerber se skootrekenaar uit die voertuig gesteel.
Met nooddienste se aankoms op die toneel is meganiese toerusting gebruik om Gerber uit die wrak te sny en hy is na die Greenacres-hospitaal gehaas. Hy is later na die Life Mercantile-hospitaal oorgeplaas met vermoedelik inwendige beserings.
Intussen was lede van die blitspatrollie op die spoor van die mense wat die skootrekenaar uit die bakkie gesteel het. Teen 11:00 Maandag is twee verdagtes, onderskeidelik 31 en 37 jaar oud, in hegtenis geneem nadat hulle die skootrekenaar by 'n tweedehandse winkel in Sidwell probeer verkoop het.
Volgens die polisie is 'n gesteelde Toyota Conquest-voertuig ook in hul besit gevind. Die verdagtes sal binnekort in die Port Elizabeth-landdroshof verskyn op aanklagte van voertuigdiefstal en besit van gesteelde goedere.
Gerber is intussen in 'n stabiele toestand en sou ná sy oorplasing na die Life Mercantile-hospitaal 'n operasie ondergaan.
gerber en golf insittendes, sterkte met herstel, "amarok" 05:45, 3x keer oor die bloedalkoholperk, jy verdien geen simpatie nie, jammer die aarto puntestelsel is nog in werking nie, jou bestuurs lisensie moet permanent weggeneem word, jy is 'n gevaar vir jouself en almal om jou. die polisie verdien 'n "GOOD SHOW" vir die terugvinding van gerber se skootrekenaar
Wys jou net deur watse mense in SA omring word !
Sterkte aan al die beseerdes.Mag jul gou en volkome herstel.
Die Amarok bestuurder se bestuurs lisensie moet permanent ingetrek word want hy is 'n potensiele moordenaar met sy voertuig.Ek hoop die Amarok is afgeskryf en sy versekering betaal nie uit nie.Sulke mense hoord nie op ons wetsgehoorsame bestuurders se paaie toegelaat word nie.Hy moet bus ry of 'n taxi gebruik vir die res van sy lewe.
Welgedaan aan die beamptes wat sommer nog skurke inhegtenis geneem het en ook die skootrekenaar teruggevind het. Kapt. Gerber, ek hoop jy sterk gou en volkome aan, jy het onskuldig in 'n dronkbestuurder se pad beland. Ek hoop hulle sluit die dronkbestuurder vir lank toe.